19:15 Fi stqarrija maħruġa mill-Gvern ta' Malta ġie sostnur li mill-ewwel investigazzjonijiet dwar l-attentat hijack fuq l-Air Afriqiyah, u wara li saru investigazzjonijiet fuq l-armi, jirriżulta li dawn kienu armi "replica" li jixbhu eżattament armi ta' vera iżda internament il-mekkaniżmu jkun differenti. L-operazzjoni biex tiżgura li l-ajruplan ma għandux armi, splussiv, jew perikli oħra hija waħda delikata u li tieħu ż-żmien, u se tibqa' għaddeja fis-sigħat li ġejjin. 18:45 F'messaġġ fuq Twitter il-Prim Ministru ta' Malta żvela kif eżamijiet forensiċi wrew kif l-armi użati waqt il-hijack huma repliki. 18:30 Ir-Rappreżentant Speċjali tas-Segretarju Ġenerali tan-Nazzjonijiet Uniti u l-Kap tal-Missjoni ta' Appoġġ tan-Nazzjonijiet Unit fil-Libja, Martin Kobler, kiteb messaġġ fuq Twitter fejn qal li hu jinsab kuntent dwar kif ġie solvut b'mod paċifiku l-każ li kien jinvolvi titjira tal-linja tal-ajru Afriqiyah li għamlet inżul f'Malta wara li l-ajruplan sfa maħtuf. Kobler qal kif hu jinsab kuntent li kulħadd jinsab qawwi u sħiħ u li ma kien hemm ebda vjolenza li setgħet wasslet għall-imwiet. Hu temm il-messaġġ tiegħu billi faħħar lil Malta għal mod ta' kif ħadet ħsieb dan il-każ li ntemm b'suċess. 16:40 Ftit tal-ħin ilu ġew żvelati l-ismijiet taż-żewġt irġiel li kmieni llum ħatfu ajruplan li niżel f'Malta. L-ismijiet huma Suhaha Mousa u Ahmed Alid. 15:50 Ninsabu informati li l-hijackers għandhom ftit iktar minn 20 sena. Il-Prim Ministru se jindirizza konferenza tal-aħbarijiet fl-16:15. Il-hijackers ċedew, ġew iċċirkondati u newtralizzati mill-membri tal-Forzi Armati ta' Malta. Il-Hijack intemm. Membri tal-Forzi Armati iċċirkondaw l-ajruplan. 15:19: Reuters jirrapporta li hijacker tkellem ma' stazzjon televiżiv Libjan u qal li huwa l-kap ta' partit politiku pro-Gaddafi. 15:15: Dak li donnu huwa l-bdot jidher barra l-ajruplan jitkellem fuq il-mobile. 15:11: Sorsi qrib Reuters sostnew li Membru Parlamentari Libjan li tkellem ma' passiġġieri li kienu abbord qalu li l-irġiel li ħatfu l-ajruplan bdew jitolbu b'insistenza li jinħoloq partit favur Gaddafi. Din hija informazzjoni li mhix ikkonfermata uffiċjalment. 15:07: Sorsi mhux uffiċjali qalu li qed isir screening tal-ostaġġi meħlusa. 14:55: Il-Prim Ministru Joseph Muscat jikteb li fadal il-hijackers, però jgħid ukoll li fadal membri tal-ekwipaġġ abbord. 14:52: Raġel ħareġ mill-ajruplan ixejjer bandiera, li tidher li hija kollha ħadra. Jekk verament kienet kollha ħadra, jista' jkun li tirrappreżenta r-reġima tal-eks mexxej Gaddafi. 14:47: Il-membri tal-ekwipaġġ qed jinħelsu wkoll. Ir-ritratt ta' fuq huwa ippubblikat mid-Daily Mail u jingħad li ttieħed minn ġewwa l-ajruplan. Fuq ONE, l-Arċisqof ta' Malta Charles J. Scicluna qal li bħalissa jinsabu jsegwu l-aġġornamenti permezz ta' Twitter fejn mill-mod ta' kif qed jiżvolġu l-affarijiet, jidher li hemm persuni li qed imexxu b'għaqal kbir. Għadu mhux komunikat lill-mezzi tax-xandir xi jridu l-hijackers. Mhux magħruf lanqas in-nazzjonalitajiet ta' dawk abbord, għalkemm il-probabiltà hi li kollha Libjani. 14:27: It-tieni coach telqet ftit minuti ilu minn ħdejn l-ajruplan, bit-tieni grupp ta' passiġġieri li ġew meħlusa. 14:22: Wieħed jista' jinnota li membru tal-ekwipaġġ li kien abbord din it-titjira qed jassisti lill-passiġġieri fil-process biex jitniżżlu fl-ajruport internazzjonali ta' Malta. Proċess li qed jieħu l-ħin tiegħu biex tkun imħarsa s-sigurtà ta' kull passiġġier. Il-proċess jibqa' kalm. 14:12: Niżlin l-ewwel irġiel mill-ajruplan. 14:05: Riesqa coach oħra lejn l-ajruplan, li qed taqsam ir-runway. 13:53: Il-Ministru għas-Saħħa Chris Fearne qal li l-isptar huwa lest għal kull tip ta' emerġenza. Hemm erba' ambulanzi u numru ta' tobba lesti fuq il-post, għalkemm is-sitwazzjoni tidher kalma. 13:51: In-nies ħierġa mill-ajruplan b'mod kalm. Risqsin lejn coach. 13:47: Riesqa coach lejn il-bieba tal-ajuplan, li nfetħet ftit tal-ħin ilu. Bdew ħerġin xi persuni. 13:33: Jingħad li abbord hemm membru parlamentari Libjan 13:30: Tim ta' negozjaturi jinsabu fuq standby fl-Ajruport Internazzjonali ta' Malta. Huma mmexxija mill-Brigadier Jeffrey Curmi. 13:22: Passiġġiera li jinsabu fid-Departure Lounge qrib il-gates qed jintalbu jmorru lejn iz-zona tal-passaporti Schengen – zona aktar miftuħa. 13:12: Sorsi informati qalu li l – highjackers offrew li jċedu l-armi – jista' jkun hemm ftehim. 13:10: Ir-runway tinsab imblukkata b' suldati, Pulizija u numru kbir ta ambulanzi għal kull eventwalità li tista' tinqala'. It-t itjiriet jidhru li marru lura għan-normal. 12:59: Qed jingħad li l-bdot ried iniżżel l-ajruplan Tripli imma talbuhom jibqgħu sejrin Malta. 12:57: Ftit informazzjoni dwar il-linja tal-ajru. Afriqiyah Airways hija linja tal-ajru statali bbażata fi Tripoli fil-Libja. Qabel ir-revoluzzjoni tas-17 ta' Frar tas-sena 2011 kienet topera servizzi domestiċi bejn Tripli u Benghazi, u kif ukoll servizzi skedati internazzjonali għal aktar minn 25 pajjiż. Iżda minn meta waqfet il-gwerra, reġgħet qed terġa' tibni n-negozju tagħha. 12:40: Jingħad li l-Ministru Libjan għat-Trasport qed jinnegozja mal-hijackers. Il-President ta' Malta tappella għall-kalma. L-aġenzija tal-aħbarijiet Daily Mail tippubblika ritratt tal-cockpit 12:30 L-ajruplan jinsab qrib il-hangars tal-Lufthansa. 12:27 Qed jingħad li l-hijackers huma armati b'hand grenades. 12:23 Il-Prim Ministru Joseph Muscat jinsab Kastilja f'laqgħa dwar is-sigurtà f'din is-sitwazzjoni. Aktar Kmieni Titjira interna fil-Libja bidlet ir-rotta għal Malta. Dan f'każ li potenzjalment jidher li huwa hijack. It-titjirja telqet minn Sabha u kellha tasal Tripli. Il-Prim Ministru qal li huwa infurmat b'dan u s-sigurtà u l-operazzjonijiet ta' emerġenza qegħdin taħt alert. Jidher li fuq l-ajruplan, li huwa ta' linja tal-ajrup Libjana, hemm 118 persuna. Fosthom hemm il-membri tal-ekwipaġġ u żewġ persuni li hu mifhum ħatfu l-ajruplan. F'messaġġ l-Ajruport Internazzjonali ta' Malta kkonferma l-fatt li hemm interferenza illegali fl-ajruport. L-Ajruport sostna li bħalissa kull tim ta' emerġenza ġie mibgħut fuq is-sit. Il-passiġġiera qed jiġu mwissija biex isegwu s-sit www.maltairport għal aktar aġġornamenti dwar titjiriet. Kull titjijra tinsab sospiża. Dan huwa l-komunikat tal-Ajruport Internazzjonali ta' Malta: Malta Roads Traffic Updates wissiet dwar dewmien fit-toroq. Kienet titjijra interna fil-Libja li spiċċat ġiet Malta. Persuna abbord titjijra tar-Ryan Air li kellha titlaq minn Malta qaltilna li bħalissa tinsab fl-ajruplan tistenna li tingħata aġġornamenti. Intqal lilhom li għalissa m'hemmx takeoffs. Il-mezzi tax-xandir internazzjonali qed jirrapportaw dak li qed jiġri.